Gloria Lago

**María Gloria Lago Cuadrado**  ye una profesora, escritora, filóloga y activista polos drechos llingüísticos de los castellanofalantes. En payares de 2019 ye presidenta de les plataformes Galicia Bilingüe y Hablamos Español.

## Biografía
Mora en Vigo, ciudá na que ñació. Los branos de la so infancia y adolescencia trescurrieron en diversos países d'Europa. Amás de gallegu y castellán, fala inglés, francés y alemán. Llicencióse en Filoloxía Inglesa y darréu especializóse en crítica lliteraria. Dende los venticuatro años ye profesora de bachilleratu, anguaño nel IES San Tomé de Freixeiro de Vigo. En 2010 publicó la novela "*El reloj de cuco*".

## Galicia Bilingüe
Dende 2007 ye presidenta de *[[Galicia Bilingüe]]*, asociación ciudadana que trabaya a favor de la llibertá d'eleición de llingua en Galicia na enseñanza y l'Alministración, que propón acabar colos modelos d'inmersión llingüística gallega.

Dende l'asociación defende'l drechu de la población gallega a "*escoyer la llingua en que quieren que los sos fíos sían educaos*". Dende la so posición, tamién proclamó la esistencia d'un supuestu adoctrinamientu nacionalista na enseñanza y l'ausencia de billingüismu na comunicación y medios dixitales de l'alministración gallega.

El so activismu ganó-y la oposición d'activistes nacionalistes y les crítiques de grupos independentistes, contra los que reclamó proteición a les autoridaes. En delles ocasiones foi oxetivu de boicós y amenaces derivaes de les sos funciones en Galicia Bilingüe, per parte de grupos ciudadanos asociaos al movimientu independentista gallegu.

## Hablamos Español
Dende 2017 ye presidente de l'Asociación Hablamos Español, que defende los drechos llingüísticos de los hispanofalantes en toa España. 

L'oxetivu d'esta organización ye "*denunciar los casos d'adoctrinamientu qu'hai nos llugares billingües d'España*". Otru de los sos oxetivos ye consiguir 500.000 firmes pa poder presentar una Propuesta Llei nel Congresu de los Diputaos d'España que defenda'l castellán nes zones onde esti ye "*marxináu por mor del nacionalismu"*. Piden tamién que toles comunicaciones sían billingües.

## Polémiques
Gloria Lago ye conocida por defender abiertamente a partíos y asociaciones de corte ''españolista'', defensores de la unidá d'España y contrarios a les manifestaciones culturales y llingüístiques perifériques. Nel añu 2011 insinuó que'l Partíu Popular de Galicia ufiertára-y un puestu na llista a les eleiciones gallegues de 2012, con un escañu aseguráu. Dos años más tarde valoró entrar en política, y sonaron los nomes del PPdG y d'UPyD cómo posibles destinos de la viguesa. Sicasí, nun remató en nengún d'estos partíos.

Nel añu 2014 calificó de xenófobu a Castelao nel so blogue personal, y a los sos defensores de "*talibáns galaicos*". Na mesma publicación atacó la referencia a que les "*llingües cooficiales tengan de ser oxetu d'especial respetu y proteición*", pronunciada por Felipe VI nel so discursu de proclamación.

En payares de 2014 foi la encargada de lleer el manifiestu Llibres ya iguales en Vigo, en contra de la consulta soberanista catalana, que calificó de "*agresión a la democracia*" y de "*tullir los sos drechos*". La concentración aconceyó a unes 20 persones.

Nel mesmu mes entamó la campaña "*Adopta un topónimu español*", atacando la Llei de normalización llingüística, aprobada por unanimidá en 1983, y qu'establecía la oficialidá de los topónimos en gallegu.

En xineru de 2015 definió al Apalpador como un *gochín pederasta* (porquiño pederasta) nel so blogue.

## Ver tamién
* Idioma castellanu
* Idioma gallegu
* Galicia Bilingüe
* Hablamos Español

## Referencies

## Enllaces esternos